Студентхэр нэхъри трагъэгушхуэ
Къэбэрдей-Балъкъэр къэрал мэкъумэш университетым и студентхэр еджэным нэхъри тригъэгушхуэн мурадкIэ, фIыуэ еджэхэмрэ университет гъащIэм жыджэру хэтхэмрэ иджыблагъэ Iуащхьэмахуэ лъапэ зыщаплъыхьыну, зыщагъэпсэхуну игъэкIуащ.
УправленэмкIэ институтым и еджакIуэхэу сессиер фIы защIэкIэ зэхуэзыщIа магистрантхэмрэ студентхэмрэ зыгъэпсэхуакIуэ яшащ КъБКъМУ-м социальнэ гъэсэныгъэ лэжьыгъэхэмкIэ и управленэм и унафэщI Шыбзыхъуэ Нарзанрэ къэрал муниципальнэ управленэмкIэ кафедрэм и доцент КIуэкIуэ Эльвирэрэ. Абыхэм ягъусащ экскурсиер нэхъри гукъинэж, гъэщIэгъуэн ящызыщIа бэрэбэнауэхэри пшынауэхэри.
ЗыплъыхьакIуэ кIуахэр «Мир» станцым нэс дэкIуеящ. Хэти бгым сноубордкIэ къежэхащ, хэти къэзыухъуреихь дунейм и дахагъэм гу щихуэху зиплъыхьащ. Дэтхэнэми зэрызытригъэунрэ ищIэнрэ игъуэтауэ, фIыуэ зигъэпсэхуауэ, игу къинэжын куэд илъэгъуауэ къэкIуэжахэщ.
КъБР-м и ЩIалэгъуалэ палатэм и унафэщI, КъБКъМУ-м и магистрант Гугъуэтыж Ахьмэд зэрыжиIэмкIэ, студентым зэзэмызэ мыпхуэдэу зебгъэгъэпсэхуныр куэдкIэ сэбэпщ ар еджэным нэхъ тегъэгушхуэнымкIэ, университет гъащIэм зиужьыным и гуащIэ хилъхьэнымкIэ.
УправленэмкIэ институтым и студентхэм фIыщIэ хуащIащ икIи еджакIуэхэр зыгъэпсэхуакIуэ гъэкIуэныр къызэзыгъэпэща, абыкIэ дэIэпыкъуэгъу яхуэхъуа, КъБКъМУ-м и ректор Апажэ Аслъэн университетым и цIэр фIыкIэ ягъэIуу адэкIи ехъулIэныгъэфIхэр зыIэрагъэхьэнуи ар къагъэгугъащ.
КIУРАШЫН Заремэ,
КъБКъМУ-м и пресс-IэнатIэм и лэжьакIуэ.
